  Майя Бывальцева Ижкарысь Парашютной, Загородной но Оружейник Драгунов нимо ульчаосын сюресъёсты тупатъянэз йылпумъязы. «Кышкыттэм но ӟечлыко автомобиль сюресъёс» йӧскалык ӵектосъя быдэстэм ужъёслэсь ӟечлыксэс 8-тӥ пӧсьтолэзе ӧри эскериз. Со сярысь Удмуртиысь тӧролэн но кивалтэтлэн пресс-службазы ивортэ. Туннэ кутэм ваньмыз объектъёс школаос, нылпи садъёс, эмъюртъёс доры нуо. Тросаз учырын – со частной сектор, кытын сюресъёсты аръёсын ӧз тупатъяллялэ. Таяз арын Ленин ёрослы нимысьтыз саклык висъямын – 11 сюресъёс тупатъяны луозы. 2020-тӥ арын йӧскалык ӵектосъя со тужгес бадӟым уж. Тодэ вайытом, татын Шабердӥ трактын, Клубной ульчаын ужало на, алигес Кирзаводской ульчаын кутскизы, сое 50 арлэсь трос рос-прос ӧз тупатъяллялэ Ярослав Семёнов, Удмуртиысь кивалтэтлэн тӧроезПарашютной ульчаез 19-тӥ куартолэзе тупатъяны кутскизы. Сюрес люкетлэн кузьдалаез – 550 метр, озьы ик Гагарин ульчаысен Степной ульчаозь тротуаръёсты выльдӥзы. Сюресэз тупатъям сяна, отын 11 люкъёсты ӝутӥзы, кулэ интыосын бордюр изъёс пуктӥзы, сюрес урдэсъёсты юнматӥзы. Загородной ульчаез Областой ульчаысен Нагорной ульчаозь тупатъязы, кузьдалаез – 260 метр. Машинаос ветлон интыез выльдэм сяна, выль тротуар лэсьтӥзы. Та сюрес 3 номеро кар эмъяськонние нуэ. Быдэстэм ужъёслэсь ӟечлыксэс сӧсыръёслэн «Благо» мер огазеяськонзылэн кивалтӥсезлэн воштӥсез Сергей Меркурьев эскериз. Милем котькуд выжон интыез, котькудзэ сюрес но тротуар вожез эскерыны туж кулэ. Малыке шуоно коляскаен адямиос возьматыны быгато – тупало соос милем яке уг. Нош умой луоз ваньмызлы – сӧсыръёслы но, нуныоссэс коляскаын нуллӥсь анайёслы но. Куке ужъёс 70 процентлы быдэстэмын вал, мон ужась ӧри дыръя тротуаръёс вылысь сюрес вылэ васькон интыосты умоятон пумысен алонъёс верай вал. Туннэ ваньмыз соос лыдэ басьтэмын. Сюресчиослэн ужамзы пумысен чагиськонъёсы ӧвӧл Сергей Меркурьев, сӧсыръёслэн «Благо» мер огазеяськонзылэн кивалтӥсезлэн воштӥсезОружейник Драгунов нимо ульчалэн Мужвай ульчаысен Кузебай Герд нимо ульчаозь люкетаз ужъёсты пӧсьтолэзь пумын кутскыны малпало вал, но ӧдъязы 1-тӥ инвожое. Сюрес люкетлэн кузьдалаез – 600 метрлэсь трос. Та сюрес 85 номеро школа, 213 но 268 номеро нылпи садъёс доры нуэ. Озьы ик отын Драгунов оружейниклэн скверез интыяськемын. Сюреслэсь люкетсэ тупатъям сяна, тротуаръёсты выльдӥзы, кулэ интыосын бордюр изъёсты лапеггес каризы. Вань объектъёсты алонъёстэк кутӥзы. Тод вайытом, Удмуртия сюресъёсты тупатъяны ватсаса коньдон басьтыны быгатоз.  Тегъёс: Авто Ижкар Удмуртия сюресъёс тупатъянужъёс ЯрославСемёнов  